甄夫人

甄夫人（粵拼：jan1 fu1 jan4；183年1月26號—221年8月4號），名唔知，中山無極人（而家河北無極），原本係袁熙嘅妻妾，後來做咗曹丕嘅正室夫人，諡昭。由於佢嘅夫君係曹魏第一個皇帝魏文帝曹丕，所以佢嘅諡號係同夫君嘅諡合爲文昭皇后（man4 ciu1 wong4 hau6）。佢係魏明帝曹叡嘅母后，而魏明帝係呢個朝代嘅第二任君主。
喺佢在生當時，佢未曾得以封做皇后，只係得位甄夫人。名號「文昭皇后」係由曹叡喺做皇帝時追尊佢母后而得來。
甄夫人本身有幾多傳說而出名，喺民間流傳話甄氏係個絕色美人，令曹操同佢兩個仔曹丕同曹植都動心。《世說新語》更加話曹操打鄴城就係爲咗甄氏。

幼年時
甄夫人係甄逸個女，係中山人（而家河北）。甄逸係鎮守上蔡嘅官，但喺185年時過身，嗰陣時甄夫人先兩歲。雖然佢老豆過身，但甄夫人嘅家庭重幾闊手。東漢末年時，各軍閥混戰，佢同屋企人參加咗對當地居民嘅饑荒救濟。甄夫人父母有三個仔同五個女，其中甄夫人係啲女中最細嘅。
有次屋企帶班仔女去搵個名叫劉良嘅睇相佬，佢指住甄夫人話：「遞日呢個女仔會變成尊貴嘅人。」相比各個兄弟家姐，甄夫人明顯係個聽話嘅乖女，唔貪玩，而好專心於家政女工。

袁熙妾侍
甄夫人大個咗時，正值袁紹喺河北做霸主，當時佢統治包括冀州、幽州、并州同青州。甄夫人係個絕色美人，喺後世有句唱：「東吳有二喬，北方甄宓俏」。到漢獻帝嘅建安年間（196年～220年），甄夫人同袁熙結婚，袁熙係袁紹嘅第二個仔。
一段時間後，袁紹派袁熙去鎮守幽州，不過甄夫人無跟去，而留喺鄴城，即係當時冀州首府，佢留低係爲咗服侍家婆。佢無同袁熙生到仔女。

曹丕正室
200年，袁紹畀曹操喺官渡之戰中打敗，202年袁紹過世，袁氏勢力衰微。袁熙阿哥袁譚同細佬袁尚爭繼承權。曹操因此支離佢哋，打敗包括袁熙在內嘅袁氏兄弟。
204年，曹操攻落鄴城，生擒袁氏家眷。曹操嫡長子曹丕，嗰陣時17歲，而甄氏21歲，曹丕睇甄氏極其靚女，立即吸引佢。喺《三國演義》，曹軍勝利後，曹丕引軍直衝入袁家，睇到兩個女人互相攬住喊緊，佢哋講出分別係袁紹嘅老婆同二新婦（sam1 pou5/心抱）。到見曹操時，袁紹老婆知曹丕意，於是獻新婦畀曹丕，雖然嗰陣時佢嘅仔重在生。曹操望甄氏容顏，訖（ngat6）頭話：「實在應當係曹氏新婦。」雖然嗰陣時袁熙在生，曹丕重係娶咗佢。207年，袁熙共袁尚走佬去遼東，畀公孫康殺死，獻佢哋個頭畀曹操。
跟咗曹丕後，佢生出曹叡（205年）。佢哋兩個又有一個女，叫做東鄉公主。
之後，曹丕寵愛郭氏，冷落咗佢。
220年，曹丕取代老豆升做魏王，廢漢獻帝自立爲君，即係魏文帝。文帝定都喺洛陽，但忽視咗嘅甄夫人留喺鄴城，唔睬佢。喺畀皇帝忽略、傳唔到話後，佢作咗樂府辭《塘上行》，呢首詩可以讀得出一個婦人對丈夫相思極致嘅心，睇得到甄夫人深情無悔嘅心受緊傷害。
對於失寵，甄夫人好失意，有怨言。呢下激嬲咗曹丕。於是221年8月4號派人賜死甄夫人，葬喺鄴城，終年38歲。據《魏略》，話甄夫人嘅死同郭氏嘅陷害有關，正史雖然搵唔到直接嘅有關陷害嘅線索，但喺《三國志・周宣傳》講到周宣爲曹丕解夢，話有個貴族女子冤死，嗰陣時已經派使者賜死甄夫人，曹丕聽到噉講立即後悔，但追唔切個使者。因此對於郭氏有無陷害、係咪佢整死甄夫人呢樣嘢有比較多嘅講法。但就算唔係佢陷害，正史中都明確講甄夫人嘅死肯定同郭氏受寵有關。據《魏略》同《漢晉春秋》，喺佢死後，佢嘅口塞入好多糠，啲頭髮冚住面，噉樣先得埋葬。
到後一年（222年），郭氏得以立爲皇后。但係，因爲郭后無仔，於是甄氏嘅仔曹叡由郭氏來養。據《魏書》《魏略》，曹叡對於生母不得善終好介懷，因爲不得已先對郭后恭敬，郭后因爲無仔好惜（sek3）曹叡。曹丕覺得曹叡個心唔鍾意，於是想立其他仔做太子，比如曹禮，所以好長時間無封曹叡做太子。
226年，曹丕死，曹叡繼位，即係魏明帝。郭氏無仔，但佢係曹丕嘅皇后，於是變成皇太后，直到235年死。據《魏略》《漢晉春秋》，魏明帝從李夫人度得知甄氏嘅慘死，於是佢對郭太后非常之怨恨，幾次喊住問郭太后生母點死，郭氏好嬲噉講：「先帝（曹丕）頒佈佢死罪，同我有咩關係要來責問我？何況你係先帝嘅仔，乜可以追罪自己嘅死咗老豆，然後因爲老母死咗而逼死後母喎？」曹叡聽咗對佢嘅憎怨強下添。於是曹叡逼死咗郭太后，佢對生母嘅追痛令郭氏有講唔出嘅心悒，耐咗積成病而死。喺佢死後，曹叡落令似佢生母落得嘅辱屍遭遇噉去對待郭后，令佢無得風光大葬。但喺正史之中，曹叡優待郭后嘅親族，亦厚葬郭后，喺西晉時因爲曹叡對郭后言行謹慎孝敬而睇佢係孝子典範。
魏明帝追思佢生母，於是追尊甄夫人做文昭皇后。

作品
甄夫人有詩賦才能，喺畀文帝曹丕冷落咗後佢寫咗首《塘上行》，內容懇切，體現一個婦人對丈夫嘅心情，所以流傳後世。
《塘上行》
（原文）
蒲生我池中，
其葉何離離。
傍能行仁義，
莫若妾自知。
眾口鑠黃金，
使君生別離。
念君去我時，
獨愁常苦悲。
想見君顏色，
感結傷心脾。
念君常苦悲，
夜夜不能寐。
莫以賢豪故，
棄捐素所愛。
莫以魚肉賤，
棄捐蔥與薤。
莫以麻枲賤，
棄捐菅與蒯。
出亦復苦愁，
入亦復苦愁。
邊地多悲風，
樹木何修修。
從君致獨樂，
延年壽千秋。

《喺池塘邊度行》
（釋義；轉譯成粵語白話詩）
蒲草喺我池塘中生時，
佢啲葉幾咁繁茂雅緻。
若果靠你踐行到仁義，
重不如妾身自知己事。
啲人把口真係太犀利，
令到夫君你同我別辭。
諗起夫君離別我嗰陣，
我獨自一個就好怨恨。
夫君嘅形相周不時諗，
條氣鬱結傷脾又攻心。
經常記掛夫君咁傷身，
夜夜係噉無得好覺瞓。
唔好因爲豪賢嘅才華，
忘卻從前素來嘅珍愛；
唔好因爲魚肉嘅輕賤，
就噉拋棄蔥同野韭菜；
唔好因爲麻紙嘅價賤，
就唔要菅蒯嘅造紙材。
行出門口又係咁苦愁，
行入返屋更係添苦愁，
邊遠地方多有悲涼風，
吹得樹木都風冷颼颼。
跟咗夫君要自求快樂，
噉先延年益壽歲千秋。

洛神賦
《洛神賦圖（中文：洛神賦圖）》中畫嘅洛神
有意見話曹丕之外，甄夫人亦得曹操嘅另一個仔曹植暗戀。呢種講法嘅憑證係223年，喺甄氏死咗兩年後，曹植作咗《洛神賦（中文：洛神賦）》講出對佢嘅痛惜之心。中國學者易君左（中文：易君左）話：曹植夢見到甄氏喺洛水岸邊，佢贈畀曹植一隻枕頭。醒咗後，曹植將呢啲事淋漓盡致噉寫入《感甄賦》，而之後曹叡改名做《洛神賦》。
喺中國史學界，有意見話事實唔係噉。當曹操進入鄴城捉袁氏家眷時，曹植先12歲，所以就算甄夫人嫁畀曹丕，曹植對阿嫂有情意都好，佢都唔會對曹植有咩情意。《洛神賦》係曹植爲近洛陽嘅洛水嘅神所寫嘅賦，呢個神叫做洛神，又有名叫宓妃，係伏羲嘅女。若果曹植掛住甄夫人，就應該尊佢做漳河神，漳河近鄴城，即係甄氏嘅墓所在，而唔會嗌佢做洛神。
不過亦自此，甄夫人亦得名做「甄宓」、「甄洛」、「甄妃」或者「洛神宓妃」。

喺文化藝術
TVB劇集《洛神》嘅海報
甄夫人由於佢嘅悲劇傳奇同埋佢絕色美人嘅傳說，經常成爲各種藝術作品嘅靈感，如影視、小說。最出名係TVB嘅劇集《洛神》，講嘅係甄夫人同曹植嘅情事，由女演員蔡少芬飾演甄宓，男演員馬浚偉飾演曹植／曹子建，陳豪飾演曹丕／曹子桓，女演員郭羨妮飾演郭嬛（郭氏）。
舞臺劇藝術亦有關於甄夫人嘅戲。如越劇（吳語：越劇）有戲《曹植與甄洛》；廣東大戲同京劇都有戲《洛神》。歌仔戲（中文：歌仔戲）呢個戲種亦有好多戲講甄夫人，如《金縷歌》、《燕歌行》……
另外，以甄氏做靈感嘅小說有南宮搏（中文：南宮搏）嘅《洛神》。
王欣太（日文：王欣太）（KING GONTA）嘅漫畫《蒼天航路（日文：蒼天航路）》（そうてんこうろ；Beyond the Heavens）講嘅係曹操嘅人生，裏面亦有人物甄夫人。喺故事度，甄氏起名做甄姚。
比較新近嘅係部大陸劇集《新洛神（中文：新洛神）》，講嘅係甄夫人嘅生平。演員李依曉（中文：李依曉）飾演甄宓，楊洋飾演曹植，張迪（中文：张迪 (男演员)）飾演曹丕。